Jesu o ne a tlhaloganya maemo a batho e bile a na le temogo. Le fa Jesu a ne a sena boleo, le ka motlha o ne a sa lebelela gore batho ba bangwe ba se ka ba dira diphoso kgotsa a akanya gore o botoka mo go bone; kgotsa a dira dilo a sa akanyetsa maemo otlhe a a amegang. Nako nngwe, mosadi mongwe “yo o neng a itsiwe mo motseng e le moleofi” o ne a bontsha tumelo le kanaanelo ya gagwe ka go tlhapisa dinao tsa ga Jesu ka dikeledi tsa gagwe. Jesu o ne a mo letla go dira jalo, mme seo se ne sa gakgamatsa motho yo o neng a mo laleditse yo a neng a atlhotse mosadi yono ka tsela e e sa siamang. E re ka Jesu a ne a lemoga gore mosadi yono o ne a dira seo go tswa pelong, o ne a se ka a mo kgala ka ntlha ya maleo a gagwe. Go na le moo, o ne a re: “Tumelo ya gago e go bolokile; tsamaya ka kagiso.” Gongwe mosadi yoo o ne a fetola tsela e a neng a tshela ka yone pele, ka go bo Jesu a ne a arabela ka lorato.—Luke 7:37-50.